**Mark Daniel Ronson**, nado o 4 de setembro de 1975, é un músico, DJ, compositor e produtor musical británico.[2] Ronson é coñecido sobre todo polas súas colaboracións con artistas como Amy Winehouse, Lady Gaga, Adele, Lily Allen, Robbie Williams, Miley Cyrus, Queens of the Stone Age e Bruno Mars. Ronson recibiu sete premios Grammy, incluído o premio ao produtor do ano polo seu traballo co álbum de Amy Winehouse *Back to Black*, e dous premios á gravación do ano polos sinxelos "Rehab" e "Uptown Funk". Tamén gañou un Óscar, un Golden Globe Award e un Grammy por co-escribir a canción "Shallow" para o filme *A Star is Born* (2018).

Ronson naceu en Londres e medrou en Nova York. O seu padrastro é o guitarrista de Foreigner Mick Jones, que axudou a que durante a súa infancia vivise rodeado pola música. Mentres estudaba na Universidade de Nova York, Ronson converteuse nun popular DJ na escena hip hop. O seu álbum de estrea, *Here Comes the Fuzz* (2003), non chegou a entrar nas listas. En 2006 foi aclamado por producir álbums para Lily Allen, Christina Aguilera e Amy Winehouse. En 2007 Ronson publicou o seu segundo disco, *Version*. Desta vez o álbum chegou ao número 2 no Reino Unido, entrando tres dos seus sinxelos no top 10 e gañando o Brit Award ao mellor artista británico masculino. Posteriormente lanzou o seu terceiro álbum de estudio, *Record Collection*, que tamén chegou ao número 2 do Reino Unido.

En 2014 Ronson publicou o seu sinxelo "Uptown Funk" con voces de Bruno Mars. O sinxelo pasou 14 semanas seguidas no número 1 da lista *Billboard* *Hot 100*, sete non consecutivas no número 1 da lista británica de sinxelos e converteuse nun dos sinxelos máis vendidos de todos os tempos. O seu cuarto álbum de estudio, *Uptown Special*, converteuse no seu disco máis exitoso ata a data. En 2018 fundou o seu propio selo, Zelig Records (filial de Columbia Records), e fundou o dúo Silk City co produtor Diplo, co cal recibiu o Grammy Award á mellor gravación de dance pola canción "Electricity".

Ademais do seu traballo no mundo do entretemento Ronson usa a súa influencia creativa para axudar aos demais. En 2015 converteuse en patrocinador da Amy Winehouse Foundation, que axuda a mozos marxinados a través da música. Tamén traballou coa campaña End the Silence para conseguir cartos para a asociación benéfica Hope and Homes for Children e recentemente converteuse en artista mentor no Turnaround Arts, un programa nacional do John F. Kennedy Center para as artes escénicas, que axuda a escolas de baixo rendemento a través da educación en artes.

Notas
-----

1. 1 2 3  "Mark Ronson". *GRAMMY.com* (en inglés). 2020-05-19. Consultado o 2020-07-07.
2. ↑  "Mark Ronson". *IMDb*. Consultado o 2020-07-07.
3. 1 2 3  "Mark Ronson | full Official Chart History | Official Charts Company". *www.officialcharts.com*. Consultado o 2020-07-07.
4. ↑  "Mark Ronson and Nas are now patrons for the Amy Winehouse Foundation". *Metro* (en inglés). 2015-10-15. Consultado o 2020-07-07.

Véxase tamén
------------

### Ligazóns externas

* Páxina oficial

|  |  |
| --- | --- |
| Control de autoridades | 
* Wd: Q425821
* WorldCat
* VIAF: 47979779
* AllMusic: mn0000237773
* BNE: XX5594435
* BNF: 14590999t
* Box Office Mojo: markronson
* Discogs: 151634
* Europeana: ID
* GND: 135337909
* IMDb: nm1053148
* ISNI: 0000 0000 7143 363X
* LCCN: no2003109276
* MusicBrainz: ID
* NKC: pag2017959682
* RocksBackpages: mark-ronson
* Songkick: 296466
* SUDOC: 187135819
* TMDb: 77071

 |